L'Ajuntament de Sagunt instal·la l'embarcació Virgen de Begoña en la rotonda del carrer Adolfo Suárez
15 de juliol 2024

![](/media/255fw5pj/img_4154_c.jpg?width=850&height=566.6666666666666)

Hui, l'alcalde de Sagunt, Darío Moreno; la regidora de Patrimoni, Patricia Sánchez; i el regidor de Manteniment, Javier Raro, s'han reunit amb els tècnics per a visitar l'embarcació Virgen de Begoña que s'ha rehabilitat i situat en la rotonda del carrer Adolfo Suárez.

Es tracta d'una embarcació que es va construir en 1977 i era una llanxa de classe remolcador. Les seues mesures són 9,6 metres d'eslora, 2,96 metres de manga, 1,28 metres de puntal de construcció i 8,29 tones de pes.

Darío Moreno ha assegurat que "era una obligació" posar en valor este element del patrimoni industrial de la ciutat. A més, ha assenyalat: "Esta és una actuació que, evidentment, pretén embellir la nostra ciutat, però ho fa amb un element de patrimoni industrial com és esta barca de practicatge Virgen de Begoña, l'última barca que va col·laborar en eixes tasques de practicatge al voltant d’Altos Hornos". Així mateix, ha recordat la importància del treball conjunt entre les associacions, les institucions i les empreses, ja que permet "tindre resultats òptims".

![](/media/ytonlolh/img_4087_c.jpg?width=850&height=566.6666666666666)

Per la seua banda, Patricia Sánchez ha afirmat: "Hem inaugurat esta embarcació en la rotonda. És una fita més per a recuperar el nostre patrimoni industrial. Estem en el bon camí, a poc a poc estem recuperant monuments emblemàtics". D'altra banda, Javier Raro ha asseverat que estan "molt satisfets del resultat" i ressalta que des de l'Ajuntament "tenim esta línia de treball, d'anar posant en valor el patrimoni cultural i industrial del Port de Sagunt".

La nau es va inscriure el 12 de setembre de 1978 i es va dedicar al servici dels pràctics del port de Sagunt fins a 2009. Este servici consistix en el fet que, quan un vaixell s'aproxima a quatre milles de la bocana del port, s'avisa als pràctics que s'acosten en una llanxa i embarquen en la nau pr una escala.

En el pont assessoren el capità i al seu equip en les operacions d'accés i eixida del port, així com en els fondejos, atracades i desatracades. D'esta manera, el seu treball és fonamental per a assegurar la navegació, les instal·lacions portuàries, els vaixells, les tripulacions i els usuaris del servici.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-instal-la-l-embarcació-virgen-de-begoña-en-la-rotonda-del-carrer-adolfo-suárez/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-instal-la-l-embarcació-virgen-de-begoña-en-la-rotonda-del-carrer-adolfo-suárez/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-instal-la-l-embarcació-virgen-de-begoña-en-la-rotonda-del-carrer-adolfo-suárez/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-instal-la-l-embarcació-virgen-de-begoña-en-la-rotonda-del-carrer-adolfo-suárez/)